ET Euroopa Liidu Teataja L 155/3

NÕUKOGU OTSUS,

13. mai 2013,

Euroopa Liidu nimel Rahvusvahelises Mereorganisatsioonis (IMO) võetava seisukoha kohta seoses teatavate koodeksite vastuvõtmisega ning teatavatesse konventsioonidesse ja protokollidesse sellega seotud muudatuste tegemisega

(2013/268/EL)

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1) Oktoobris 2012 kiitis IMO merekeskkonna kaitse komitee („merekeskkonna kaitse komitee”) oma 64. istungjärgul heaks IMO õigusaktide rakendamise koodeksi (III koodeks) ja novembris 2012 kiitis nimetatud koodeksi heaks IMO meresõiduohutuse komitee („meresõiduohutuse komitee”) oma 91. istungjärgul. Eeldatavasti peaks IMO 28. assamblee kõnealuse koodeksi vastu võtma 2013. aasta detsembris.

(2) Merekeskkonna kaitse komitee kiitis oma 64. istungjärgul ja meresõiduohutuse komitee oma 91. istungjärgul heaks ka IMO tunnustatud organisatsioonide koodeksi. Eeldatavasti peaks merekeskkonna kaitse komitee kõnealuse koodeksi vastu võtma oma 65. istungjärgul 2013. aasta mais ja meresõiduohutuse komitee oma 92. istungjärgul 2013. aasta juunis.

(3) Meresõiduohutuse komitee kiitis oma 91. istungjärgul heaks muudatused 1966. aasta rahvusvahelises laadungimärgi konventsioonis („laadungimärgi konventsioon”), 1972. aasta rahvusvahelise laevakokkupõrgete vältimise eeskirja konventsioonis ja 1969. aasta rahvusvahelises laevade mõõtmise konventsioonis, et muuta III koodeks kohustuslikuks koos asjakohase lipuriikide auditeerimise süsteemiga, ning esitas need IMO 28. assambleele arutamiseks ja vastuvõtmiseks.

(4) Merekeskkonna kaitse komitee kiitis oma 64. istungjärgul heaks 1973. aasta rahvusvahelise laevade põhjustatava merereostuse vältimise konventsiooni („MARPOLi konventsioon”) 1978. ja 1997. aasta protokolli muudatused, et muuta III koodeks kohustuslikuks koos asjakohase lipuriikide auditeerimise süsteemiga. Eeldatavasti peaks merekeskkonna kaitse komitee kõnealused muudatused vastu võtma oma 66. istungjärgul 2014. aastal.

(5) Meresõiduohutuse komitee kiitis oma 91. istungjärgul heaks muudatused 1974. aasta rahvusvahelises konventsioonis inimelude ohutusest merel („SOLASe konventsioon”) ja selle 1988. aasta protokollis, samuti 1966. aasta rahvusvahelise laadungimärgi konventsiooni 1988. aasta protokollis, et muuta III koodeks kohustuslikuks koos asjakohase lipuriikide auditeerimise süsteemiga. Eeldatavasti peaks meresõiduohutuse komitee oma 92. istungjärgul 2013. aasta juunis samal eesmärgil heaks kiitma ka meremeeste väljaõppe, diplomeerimise ja vahiteenistuse aluste 1978. aasta rahvusvahelise konventsiooni („STCW konventsioon”) muudatused. Eeldatavasti peaks meresõiduohutuse komitee kõnealused muudatused SOLASe ja STCW konventsioonis vastu võtma oma 93. istungjärgul 2014. aastal.

(6) Merekeskkonna kaitse komitee kiitis oma 64. istungjärgul heaks MARPOLi konventsiooni 1978. aasta protokolli muudatused, et muuta tunnustatud organisatsioonide koodeks kohustuslikuks. Eeldatavasti peaks merekeskkonna kaitse komitee kõnealused muudatused vastu võtma oma 65. istungjärgul.

(7) Meresõiduohutuse komitee kiitis oma 91. istungjärgul heaks SOLASe konventsiooni muudatused ja laadungimärgi konventsiooni 1988. aasta protokolli muudatused, et muuta tunnustatud organisatsioonide koodeks kohustuslikuks. Eeldatavasti peaks meresõiduohutuse komitee kõnealused muudatused vastu võtma oma 92. istungjärgul.

(8) IMO peasekretär edastab nimetatud konventsioonide ja protokollide muudatused pärast nende vastuvõtmist vastavatele konventsiooniosalistele, et nad saaksid väljendada oma nõusolekut olla kõnealuste muudatustega seotud kas vaikimisi või selgesõnaliselt, vastavalt iga konventsiooni ja protokolli asjakohastele sätetele.

(9) Mitte üheski eespool osutatud konventsioonis ega protokollis ei ole sätteid, mis välistaksid muudatuste suhtes reservatsioonide tegemise.

(10) III koodeksi eelnõu on kavandatud asendama IMO assamblee resolutsiooni A.1054(27), mis sisaldab kehtivat IMO kohustuslike õigusaktide rakendamise koodeksit, mis omakorda asendas mitmete muudatuste järel IMO assamblee resolutsiooni A.847(20), mida liikmesriigid on kohustatud kohaldama seoses oma kohustustega lipuriigina vastavalt Euroopa Parlamendi ja nõukogu 23. aprilli 2009. aasta direktiivile 2009/15/EÜ (laevade kontrollimise ja ülevaatusega tegelevate organisatsioonide ja veeteede ametite vastavat tegevust käsitlevate ühiste eeskirjade ja standardite kohta) (1).

(11) Tunnustatud organisatsioonide koodeksi sisu on põhjalikult reguleeritud direktiiviga 2009/15/EÜ ning Euroopa Parlamendi ja nõukogu 23. aprilli 2009. aasta määrusega (EÜ) nr 391/2009 (laevade kontrollimise ja ülevaatusega tegelevate organisatsioonide ühiste eeskirjade ja standardite kohta) (2) kas otse või viidetega mitmele IMO resolutsioonile.

(12) Lisaks näeb direktiiv 2009/15/EÜ ette, et nõukogu otsustab pärast uute õigusaktide või kõnealuses direktiivis nimetatud rahvusvaheliste konventsioonide protokollide vastuvõtmist komisjoni ettepaneku põhjal nimetatud uute õigusaktide või protokollide ratifitseerimise üksikasjaliku korra, võttes arvesse liikmesriikide parlamentide menetluskorda ja IMO asjakohaseid menetlusi, tagades samas nende ühtse ja üheaegse kohaldamise liikmesriikides. Mõiste „rahvusvahelised konventsioonid”, mis on määratletud nii direktiivis 2009/15/EÜ kui ka määruses (EÜ) nr 391/2009, hõlmab SOLASe, MARPOLi ja laadungimärgi konventsiooni ning nimetatud konventsioonide protokolle ja muudatusi ning kohustuslikke koodekseid nende ajakohastatud kujul.

(13) Lipuriikidel STCW konventsiooni kohaselt lasuvaid kohustusi reguleeritakse Euroopa Parlamendi ja nõukogu 19. novembri 2008. aasta direktiiviga 2008/106/EÜ (meremeeste väljaõppe miinimumtaseme kohta) (3).

(14) Mõnes valdkonnas on tuvastatud võimalikud vastuolud ühelt poolt III koodeksi ja tunnustatud organisatsioonide koodeksi ning teiselt poolt liidu õigusaktide vahel. On vaja tagada, et liikmesriikide kohustused, mis tulenevad III koodeksi ja tunnustatud organisatsioonide koodeksi kohaldamisest STCW, SOLASe, MARPOLi ja laadungimärgi konventsioonide, nende protokollide ning muude konventsioonide ja protokollide raames, mis muudavad III koodeksi ja tunnustatud organisatsioonide koodeksi konventsiooniosalistele kohustuslikuks, oleksid vastavuses liidu õigusega.

(15) Euroopa Parlamendi ja nõukogu 23. aprilli 2009. aasta direktiiv 2009/21/EÜ (lipuriigi nõuete täitmise kohta) (4) sätestab liikmesriikidele lipuriigina mitmeid kohustusi. Nende hulka kuulub liikmesriikide kohustus võtta vajalikud meetmed, et lasta vähemalt kord iga seitsme aasta järel viia läbi oma administratsiooni IMO audit. Ent kõnealune säte kaotab kehtivuse hiljemalt 17. juunil 2017 või varasemal kuupäeval, mille kehtestab komisjon, kui on jõustunud IMO liikmesriikide kohustuslik auditeerimise süsteem.

(16) Välja arvatud valdkonnad, kus esineb vastuolusid liidu õigusega, tuleb kahe kõnealuse koodeksi eelnõusid käsitada positiivse arenguna niivõrd, kuivõrd nendega kehtestatakse kõrgetasemelised ülemaailmsed standardid nii lipuriikide kui ka tunnustatud organisatsioonide tegevusele. Nimetatud põhjustel nähti IMO tunnustatud organisatsioonide koodeksi väljatöötamine selgesõnaliselt ette määruse (EÜ) nr 391/2009 põhjenduses 4. Seepärast peaks liit toetama mõlema koodeksi vastuvõtmist kohustuslike IMO õigusaktidena.

(17) Liit ei ole IMO liige ega asjaomaste konventsioonide ja protokollide osaline. Seepärast on vaja, et nõukogu volitaks liikmesriike andma liidu huvides oma nõusoleku olla seotud kõnealuste konventsioonide ja protokollide muudatustega, mis muudavad III koodeksi ja tunnustatud organisatsioonide koodeksi kohustuslikuks koos asjakohase lipuriikide auditeerimise süsteemiga,

ON VASTU VÕTNUD KÄESOLEVA OTSUSE:

Artikkel 1

1. Liidu seisukoht IMO 28. assambleel on nõustuda IMO õigusaktide rakendamise koodeksi eelnõuga, mille on heaks kiitnud IMO meresõiduohutuse komitee oma 91. istungjärgul ja mis on esitatud IMO dokumendi MSC 91/22 16. lisas.

2. Liidu seisukoht IMO 28. assambleel on nõustuda järgmisega:

a) 1966. aasta rahvusvahelise laadungimärgi konventsiooni I lisa 1. peatüki reegli 3 muudatused ja sellele konventsioonile uue, IV lisa lisamine (et muuta IMO õigusaktide rakendamise koodeks kohustuslikuks koos asjakohase lipuriikide auditeerimise süsteemiga), mille on heaks kiitnud IMO meresõiduohutuse komitee oma 91. istungjärgul ja mis on esitatud IMO dokumendi MSC 91/22 10. lisas;

b) 1969. aasta rahvusvahelise laevade mõõtmise konventsiooni I lisa reegli 2 muudatused ja sellele konventsioonile uue, III lisa lisamine (et muuta IMO õigusaktide rakendamise koodeks kohustuslikuks koos asjakohase lipuriikide auditeerimise süsteemiga), mille on heaks kiitnud IMO meresõiduohutuse komitee oma 91. istungjärgul ja mis on esitatud IMO dokumendi MSC 91/22 12. lisas;

c) 1972. aasta rahvusvahelise laevakokkupõrgete vältimise eeskirja konventsiooni muudatused, millega lisatakse uus, F osa (et muuta IMO õigusaktide rakendamise koodeks kohustuslikuks koos asjakohase lipuriikide auditeerimise süsteemiga), mille on heaks kiitnud IMO meresõiduohutuse komitee oma 91. istungjärgul ja mis on esitatud IMO dokumendi MSC 91/22 11. lisas.

Artikkel 2

1. Liidu seisukoht IMO merekeskkonna kaitse komitee 65. istungjärgul on nõustuda IMO tunnustatud organisatsioonide koodeksi eelnõuga, mille on heaks kiitnud nimetatud komitee oma 64. istungjärgul ja IMO meresõiduohutuse komitee oma 91. istungjärgul ning mis on esitatud IMO dokumendi MSC 91/22 19. lisas.

2. Liidu seisukoht IMO merekeskkonna kaitse komitee 65. istungjärgul on nõustuda sellega, et võetakse vastu 1973. aasta rahvusvahelise laevade põhjustatava merereostuse vältimise konventsiooni 1978. aasta protokolli I lisa reegli 6 ning II lisa reegli 8 muudatused (et muuta IMO tunnustatud organisatsioonide koodeks kohustuslikuks), mille nimetatud komitee on oma 64. istungjärgul heaks kiitnud ja mis on esitatud IMO dokumendi MEPC 64/23 23. lisas.

3. Liidu seisukoht IMO merekeskkonna kaitse komitee 66. istungjärgul on nõustuda sellega, et võetakse vastu 1973. aasta rahvusvahelise laevade põhjustatava merereostuse vältimise konventsiooni 1978. ja 1997. aasta protokolli I lisa reegli 1 muudatused, I lisasse uue, 10. peatüki lisamine, II lisa reegli 1 muudatused, II lisasse uue, 9. peatüki lisamine, III lisasse uue, 1. ja 2. peatüki lisamine, IV lisa reegli 1 muudatused, IV lisasse uue, 6. peatüki lisamine, V lisasse uue, 1. ja 2. peatüki lisamine, VI lisa reegli 2 muudatused ning VI lisasse uue, 5. peatüki lisamine (et muuta IMO õigusaktide rakendamise koodeks kohustuslikuks koos asjakohase lipuriikide auditeerimise süsteemiga), mille nimetatud komitee on oma 64. istungjärgul heaks kiitnud ja mis on esitatud IMO dokumendi MEPC 64/23 20. lisas.

Artikkel 3

1. Liidu seisukoht IMO meresõiduohutuse komitee 92. istungjärgul on nõustuda IMO tunnustatud organisatsioonide koodeksi eelnõuga, mille on heaks kiitnud nimetatud komitee oma 91. istungjärgul ja IMO merekeskkonna kaitse komitee oma 64. istungjärgul ning mis on esitatud IMO dokumendi MSC 91/22 19. lisas.

2. Liidu seisukoht IMO meresõiduohutuse komitee 92. istungjärgul on nõustuda järgmisega:

a) 1974. aasta muudetud rahvusvahelise konventsiooni inimelude ohutusest merel (SOLAS 1974) XI-1 peatüki eeskirja 1 muudatused (et muuta IMO õigusaktide rakendamise koodeks kohustuslikuks), mille on heaks kiitnud nimetatud komitee oma 91. istungjärgul ja mis on esitatud IMO dokumendi MSC 91/22 20. lisas;

b) 1966. aasta rahvusvahelise laadungimärgi konventsiooni 1988. aasta protokolli I lisa I peatüki reegli 2-1 muudatused (et muuta IMO õigusaktide rakendamise koodeks kohustuslikuks), mille on heaks kiitnud nimetatud komitee oma 91. istungjärgul ja mis on esitatud IMO dokumendi MSC 91/22 21. lisas;

3. Liidu seisukoht IMO meresõiduohutuse komitee 93. istungjärgul on nõustuda järgmisega:

a) 1974. aasta muudetud rahvusvahelise konventsiooni inimelude ohutusest merel (SOLAS 1974) muudatused, millega lisatakse uus, XIII peatükk (et muuta IMO õigusaktide rakendamise koodeks kohustuslikuks koos asjakohase lipuriikide auditeerimise süsteemiga), mille on heaks kiitnud nimetatud komitee oma 91. istungjärgul ja mis on esitatud IMO dokumendi MSC 91/22 17. lisas;

b) 1966. aasta rahvusvahelise laadungimärgi konventsiooni 1988. aasta protokolli I lisa 1. peatüki reegli 3 muudatused ja B lisasse uue, IV lisa lisamine (et muuta IMO õigusaktide rakendamise koodeks kohustuslikuks koos asjakohase lipuriikide auditeerimise süsteemiga), mille on heaks kiitnud nimetatud komitee oma 91. istungjärgul ja mis on esitatud IMO dokumendi MSC 91/22 18. lisas.

4. Liidu seisukoht IMO meresõiduohutuse komitee 92. ja 93. istungjärgul on nõustuda 1978. aasta meremeeste väljaõppe, diplomeerimise ja vahiteenistuse aluste rahvusvahelise konventsiooni asjakohaste muudatuste heakskiitmisega ja nende järgneva vastuvõtmisega, et muuta IMO õigusaktide rakendamise koodeks kohustuslikuks koos asjakohase lipuriikide auditeerimise süsteemiga.

Artikkel 4

1. Artiklites 1, 2 ja 3 sätestatud liidu seisukohta väljendavad IMOsse kuuluvad liikmesriigid, tegutsedes ühiselt liidu huvides ning arvestades lisas esitatud avaldust.

2. Artiklites 1, 2 ja 3 sätestatud liidu seisukohas võib teha vormilisi ja ebaolulisi muudatusi, ilma et oleks vaja muuta nimetatud seisukohta.

Artikkel 5

Liikmesriike volitatakse andma liidu huvides oma nõusolek olla seotud artikli 1 lõikes 2, artikli 2 lõigetes 2 ja 3 ning artikli 3 lõigetes 2, 3 ja 4 osutatud muudatustega, võttes arvesse lisas esitatud avaldust.

Artikkel 6

Käesolev otsus on adresseeritud liikmesriikidele.

Brüssel, 13. mai 2013 Nõukogu nimel eesistuja S. COVENEY

(1) ELT L 131, 28.5.2009, lk 47.

(2) ELT L 131, 28.5.2009, lk 11.

(3) ELT L 323, 3.12.2008, lk 33.

(4) ELT L 131, 28.5.2009, lk 132.